NÁMESTOVO. Deň otvorených dverí pre deviatakov a ich rodičov každoročne organizuje Stredná odborná škola (SOŠ). "Priblížili sme im nový študijný odbor, ktorý otvoríme v budúcom školskom roku," povedala asistentka riaditeľky Mária Skácalová.
Návštevníci si pozreli priestory, reálne vyučovanie, prezentáciu študentskej spoločnosti TRIO aj módnu prehliadku. Šikovnosťou zaujali kaderníčky a kozmetičky, záujemcov o ich služby nebola núdza.
Na rozvoj poznania využíva škola moderné pomôcky, no snaží sa predovšetkým učiť žiakov ľudskosti, schopnosti vnímať, hodnotiť a tvoriť. "Vždy je lepšie raz zažiť ako dvakrát počuť," zhodnotila Skácalová deň otvorených dverí s nádejou, že v návštevníkoch podnietil záujem práve o ich školu.